Woede na minister nie Lily-myn memorandum ontvangJoseph Mathunjwa, Amcu se leier, probeer Donderdagaand vir Mosebenzi Zwane, die minister van minerale hulpbronne skakel, maar sonder sukses. Foto: ANA Nadat die groep betogers ure buite die departement se kantore gewag het, het ŉ woedende Joseph Mathunjwa, Amcu se leier, steeds geweier om die memorandum aan twee verteenwoordigers van die departement te oorhandig en gesê hulle sal die dokument terugneem Mpumalanga toe. “Hierdie is nou net simpelgeit. Ons het julle gevra om vir ons selfs net ŉ adjunk-minister te bring wat beskikbaar is in Pretoria, maar julle het misluk. Dit is doodgewone politiek wat hier aan die gang is. As dit die NUM was, sou Zwane hom hierheen gehaas het om hul memorandum te ontvang,” het Mathunjwa aan die departement se verteenwoordigers gesê. “Die werkers kan nou sien hoe dom die mense is wat ons lei. Waarmee die minister en sy adjunk ookal besig is, een van hulle moet aan diens wees om die saak, wat nou hier voor hul kantore afspeel, te hanteer. Wat hulle nou hier doen is dom. Dit is wat gebeur as jy gelei word deur Mosebenzi, wat nie die eerste ding van die mynbedryf verstaan nie.” Mathunjwa het herhaaldelik vir Zwane op sy selfoon gebel, maar hy het nie die oproepe beantwoord nie. Teen 19:00 het Mathunjwa aan die groep betogers gesê om die aftog te blaas. “Ons sal terug wees. Ons sal terugkom met nog meer busse en hulle sal vir ons luister,” het hy gesê. “Kom ons keer terug huis toe in vrede. Ons het probeer, maar ons kan nie ons memorandum sommer by enigiemand los nie. As dit is hoe die ANC sy kiesers behandel, is dit baie sleg.” Amcu se memorandum handel onder meer oor die liggame van Yvonne Mnisi, Pretty Nkambule en Solomon Nyerende, wat steeds nie onder puin en rotse uitgehaal is nadat ŉ gedeelte van die Lily-myn in Februarie ineengestort het nie. Elmon Mnisi, Yvonne se pa, het Zwane daarvan beskuldig dat hy vir die oorledenes se families gelieg het. “Hy het in Februarie gekom en allerhande beloftes aan die families wat geraak is. Nou is ons hier om die minister te vra oor die geld en ondersteuning wat hy ons belowe het en nou kruip hy weg. Ek is baie teleurgesteld in minister Zwane,” het Mnisi gesê. “Al die families wat deur hierdie saak geraak word, sukkel. Dit is nie vir ons maklik om net elke dag aan te gaan sonder enige afsluiting oor die saak nie.” Lees alle vorige berigte oor die Lily-myn op Maroela Media.